**Poročilo o izvajanju ukrepov strategije za mlade v občini Ravne na Koroškem v letu 2020**

Komisija za mladinska vprašanja Občine Ravne na Koroškem v skladu s Strategijo za mlade v občini Ravne na Koroškem 2014–2020 skrbi za izvajanje ukrepov in realizacijo projektov, ki izboljšujejo standard življenja mladih na Ravnah. Leto 2020 je bilo zaradi epidemije koronavirusa posebno, saj se številni ukrepi zaradi omejitev in ukrepov žal niso mogli izvajati.

Mladinske organizacije so sicer glede na situacijo spremenile določene tradicionalne dogodke in tiste, katere so lahko izpeljale bodisi v okrnjeni bodisi v virtualni obliki. Nabor dogodkov in projektov je vsekakor bil bistveno manjši kot prejšnja leta, a vseeno so društva ter organizacije delale po svojih najboljših močeh.

Hkrati ne smemo pozabiti, da so bili številni ukrepi iz še aktualne strategije prepoznani kot nepotrebni (med mladimi ni bilo več želje ali potrebe ali interesa), nekateri so bili že v celoti realizirani v šestletnem obdobju trajanja strategije, spet drugi so bili neizvedljivi.

Na področju stanovanjske problematike je pomembna **finančna spodbuda za mlade pri reševanju stanovanjske problematike** (Strateška usmeritev 4). **Ukrep 1:** Finančna subvencija pri reševanju mladinske stanovanjske problematike. **Realizacija:** Urejanje finančne subvencije se je vključilo v Pravilnik o dodeljevanju denarnih pomoči v Občini Ravne na Koroškem (Uradno glasilo slovenskih občin, št. 53/2015). *Občina Ravne na Koroškem je subvencionirala stroške obresti pri najetju stanovanjskega kredita za namen reševanja stanovanjske problematike mladih 1 x letno do višine 500 EUR. Subvencijo lahko v skladu s Strategijo za mlade 2014–2020 uveljavljajo mladi v starosti do 29 let, ne glede na njihov materialni in socialni položaj na podlagi predloženih dokazil banke, pri kateri je bil najet stanovanjski kredit in kupoprodajne pogodbe za nakup stanovanja, stanovanjske hiše oziroma za namen gradnje stanovanjskega objekta na območju Občine Ravne na Koroškem. Mlada zakonska ali izvenzakonska partnerja lahko oddata eno vlogo. Subvencija se lahko uveljavlja v obdobju najetega kredita do višine obresti najetega kredita.***Subvencijo je v letu 2020 koristilo 16 prosilcev, višina porabljenih sredstev – 8.000,00 €.**

Komisija je, kot vsako leto, poskrbela za širšo promocijo subvencije ob stanovanjskem kreditu mladih – s tem je se število prosilcev povečalo, predvsem pa se je povečalo zavedanje mladih na Ravnah o tovrstnih oblikah pomoči in delovanju Komisije nasplošno.

Predvsem pa je bila komisija v letu 2020 osredotočena na finalizacijo **nove strategije za mlade v občini Ravne**. Strategija za mlade 2021–2024 je bila sprejeta 23. 12. 2020 na 14. redni seji OS. Postavitev in sprejetje nove strategije za mlade v naši občini je velik in pomemben korak k prepoznavanju realnih in aktualnih želja ter potreb mladih pri nas. Leto 2021 bo tako namenjeno njihovi realizaciji.

Poročilo pripravila:

*Ana Pisar Čivčić,*

*predsednica Komisije za mladinska vprašanja Občine Ravne na Koroškem*